前政務司司長陳方安生、立法會議員郭榮鏗同莫乃光訪美,「反映香港情況」,據傳媒報道,「美中經濟與安全審查委員會」極度擔心香港嘅自由民主發展,預告下一份報告將更清楚列出唔希望見到嘅情況,將《香港政策法》嘅「紅線」列得更清楚。對於美國有改變《香港政策法》嘅想法,廣男只能夠講句,多得陳、郭、莫等盲反派,咁努力爭取美國搞衰香港!
美國接收單方面訊息
對於美國或者有意喺「一定情況」下改變《香港政策法》,繼而可能影響到香港獨立關稅區嘅地位,廣男覺得當中最大「功勞」嘅,一定係盲反派;陳、郭、莫三人,喺《逃犯條例》修訂、「香港民族黨」被禁止運作、香港外國記者會副主席馬凱被拒入境甚至「自決」、「港獨」派被DQ等議題,大家認為盲反派點演繹法?
郭榮鏗喺自己Facebook講明,佢哋喺美國參與活動嘅時候,同人講「香港面對威權體制、一國兩制受壓的憂慮,並鼓勵所有支持民主自由價值的人團結抵抗」,好明顯係企喺特區政府甚至中央政府「對立面」,事實係咪咁呢?撇開他們三人嘅用心唔講,我亦唔去揣測,但係正當而家中美貿易戰一時升溫、一時降溫,客觀效果係,你哋送咗隻好棋畀美國上囉!咁難得有班人嚟美國畀機會搞香港之餘搞埋內地,「咁樣俾晒機會,唔要?對唔住老闆啦!」
盲反派政客成政治棋子
之前香港發生一系列嘅違法行為,甚至有啲事件涉及嚴重暴力,大家都覺得一班後生仔成為咗盲反派政客嘅「棋子」,做咗「政治爛頭卒」去衝去犯法;情況而家調番轉,中美關係拉鋸已久,而香港有班盲反派政客自己飛去美國「送彈藥」畀人,甘於做外國勢力嘅「棋子」,然後仲要不斷喺社交媒體分享「最新狀況」,以為自己好威水咁!其實佢哋係咪唔知自己「賣國」呢?賣得咁高調、自豪,其他人睇到盲反派政客呢啲舉動,都唔知好嬲定好笑。
圖片來源:文匯報